
	[bookmark: nev]TÖRÖK JUDIT
Környezetmérnök
BSc, 7. félév
Szegedi Tudományegyetem
Természettudományi és Informatikai Kar
	






Konzulens:
	Dr. Halász János
címzetes egyetemi tanár, SZTE TTIK




Mg, Al, Cu és Ni tartalmú keverékoxid katalizátorok alkalmazása hidrodeklórozási reakciókban

    Az iparban nagy mennyiségben gyártott és felhasznált halogénezett szénhidrogének számos kedvező kémiai és fizikai tulajdonsággal rendelkeznek, ezek között szerepel a nagyfokú stabilitás. A klórozott szénhidrogének sokrétű felhasználása napjainkban még nem teszi lehetővé, hogy lemondjunk alkalmazásukról. A felhasználás szempontjából előnyös tulajdonságaik viszont hulladékkezeléskor problémát jelentenek. Fontos feladat tehát az egyszerű és gazdaságos ártalmatlanítási eljárások kidolgozása.
    Környezetbarát és gazdaságilag is hatásos eljárásnak mutatkozik a katalitikus hidrodeklórozás (HDC) a klórozott szerves vegyületek ártalmatlanításában. A HDC reakciók a szervetlen klór vegyületek képződése miatt kedvezményezettek, amik azonban károsítják és ezáltal dezaktiválják a katalizátorokat, viszont az ipar számára hasznos szénhidrogéneket nyerhetünk vissza.
    Munkám célja Cu és Ni tartalmú katalizátorok előállítása és HDC reakciókban való összehasonlítása volt, illetve olyan eljárás keresése, amellyel a deklórozó folyamatok során dezaktiválódott katalizátorok olcsón regenerálhatók.
    Munkám során a HDC-nál alkalmazható katalizátorok közül a réteges kettős hidroxidból (LDH) előállítható keverékoxid katalizátorokat teszteltem. Az LDH-k önmagukban is, de leginkább kalcinálás után számos kedvező tulajdonsággal rendelkeznek. Olcsón előállíthatóak, nem tartalmaznak nemesfémeket, nagy fajlagos felülettel és bázikus karakterrel rendel­keznek.
    Kísérleti munkám során különböző Mg, Al, Cu és Ni tartalmú, háromkomponensű keverékoxid katalizátorokat állítottam elő, amelyeket triklóretilén, mint modellvegyület HDC reakcióiban teszteltem. A keletkezett termékek analízise gázkromatográffal történt. A katalizátorok kristályszerkezetét reakciók előtt és azokat követően röntgendiffraktometriás módszerrel határoztam meg. A klór anyagmérleg meghatározásához AOX (Adsorbable Organically Bound Halogens) méréseket végeztem, amelyeket gázkromatográfiás mérési eredményekkel egészíttettem ki.
    Az alkalmazott katalizátorok aktívnak bizonyultak a triklóretilén bontásában. Magas konverzió mellett nagy hozammal jelent meg az értékes termékként etilén illetve vinil-klorid. A katalizátorok dezaktiválódtak a bontási reakciók során, viszont hidratációval részlegesen regenerálhatónak bizonyultak.



